Okresná prokuratúra Levice 
Šafárikova 7, 934 01 Levice 1 	

Sp. zn. : 1 Pv 76/10/4402	Levice, 27.2.2015
EEČ : 2-31-24-2015

U Z N E S E N I E

Trestná vec:	obvinený XXXXX 
Prečin:	Úverový podvod podľa § 222 odsek 1 Trestného zákona číslo 300/2005 Zbierky zákonov v znení zákona číslo 497/2008 Zbierky zákonov

Rozhodol: 	prokurátor Okresnej prokuratúry Levice
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ktorého sa mal dopustiť na tom skutkovom základe, že
dňa XXXXX v XXXXX v predajni XXXXX XXXXX uzavrel s predajcom ako zástupcom obchodnej spoločnosti XXXXX, XXXXX, úverovú zmluvu číslo: XXXXX, na základe ktorej mu bol poskytnutý úver vo výške 17.541,- Sk /582,25- eur/ za účelom nákupu notebooku v predajnej cene 19.490,- Sk /646,95- eur/, tento úver sa zmluvne zaviazal uhradiť v 24 mesačných splátkach po 1.045,- Sk /34,69- eur,  pričom v žiadosti o poskytnutie úveru v rozpore so skutočnosťou uviedol, že je invalidný dôchodca a poberá invalidný dôchodok vo výške 7.230,- Sk /239,99- eur/, taktiež doposiaľ neuhradil ani jednu mesačnú splátku, čím spôsobil škodu poškodenej obchodnej spoločnosti XXXXX vo výške 832,50- eur /25.080- Sk/,

lebo trestné stíhanie je neprípustné, proti tomu, kto zomrel alebo bol vyhlásený za mŕtveho

Odôvodnenie:
     Vyšetrovateľ Úradu justičnej a kriminálnej polície (t. č. Odbor kriminálnej polície) Okresného riaditeľstva Policajného zboru v Leviciach (ďalej len „vyšetrovateľ PZ“) uznesením sp. zn. XXXXX zo dňa XXXXX podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku vzniesol obvinenie XXXXX pre prečin úverového podvodu podľa § 212 odsek 2 písmeno e/ Trestného zákona, ktorého sa mal dopustiť na skutkovom základe uvedenom vo výrokovej časti citovaného uznesenia.
     Dňa 25.02.2015 bol na vec sa vzťahujúci vyšetrovací spis predložený tunajšej okresnej prokuratúre spolu návrhom na zastavenie trestného stíhania podľa § 215 odsek 1 písmeno d/ Trestného poriadku s poukazom na § 9 odsek 1 písmeno d/ Trestného poriadku.
     Preskúmaním na vec sa vzťahujúceho spisového materiálu som dospel k záveru, že predložený návrh vyšetrovateľa PZ je opodstatnený a vo veci bude potrebné postupovať podľa § 215 odsek 1 písmeno d/ Trestného poriadku s poukazom na § 9 odsek 1 písmeno d/ Trestného poriadku, pretože je trestné stíhanie neprípustné proti tomu, kto zomrel.
     Podľa § 215 odsek 1 písmeno d/ Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku. Podľa § 9 odsek 1 písmeno d/ Trestného poriadku trestné stíhanie nemožno začať a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho. 
     Prečinu úverového podvodu podľa § 222 odsek 1 Trestného zákona sa dopustí ten, kto vyláka od iného úver alebo zabezpečenie úveru tým, že ho uvedie do omylu v otázke splnenia podmienok na poskytnutie úveru alebo na splácanie úveru, a tak mu spôsobí malú škodu.
     Škodou malou sa v zmysle ustanovenia § 125 odsek 1 Trestného zákona rozumie škoda prevyšujúca sumu 266 eur.
     Z výsledkov dokazovania vykonaného v prípravnom konaní bolo zistené a preukázané, že konaním obvineného XXXXX došlo k naplneniu pojmových znakov skutkovej podstaty prečinu úverového podvodu podľa § 222 odsek 1 Trestného zákona, a teda menovaný sa dopustil skutku na tom skutkovom základe, ako je to uvedené vo výrokovej časti tohto uznesenia. Z jeho spáchania bol usvedčovaný najmä úverovou zmluvu číslo: XXXXX zo dňa XXXXX, potvrdením o výplate dôchodku zo dňa 30.11.2007, súhlasom so spracovaním osobných údajov zo dňa XXXXX, výsluchom svedka XXXXX, ktorý mohol podľa obvineného XXXXX spornú úverovú zmluvu podpísať, čo však svedok XXXXX poprel, konfrontáciou vykonanou medzi svedkom XXXXX a obvineným XXXXX, pri ktorej svedok XXXXX zotrval na svojej výpovedi a znaleckým posudkom vypracovaným odborom kriminalistickej identifikácie Kriminalistického a expertízneho ústavu Policajného zboru XXXXX zo dňa XXXXX, pribratým do konania dňa 06.06.2014 postupom podľa § 147 odsek 1 Trestného poriadku, z ktorého záverov k veci vyplýva, že sporný podpis k priezvisku XXXXX obsiahnutý na úverovej zmluve číslo XXXXX zo dňa XXXXX vyhotovil XXXXX, pričom znaleckým skúmaním bolo súčasne zistené a preukázané, že aj sporný podpis k priezvisku XXXXX, obsiahnutý na listine vo forme súhlasu so spracovaním osobných údajov zo dňa XXXXX, vyhotovil obvinený XXXXX.
     V priebehu vyšetrovania však bolo zároveň zistené, že obvinený XXXXX dňa XXXXX zomrel v obci XXXXX. O tejto skutočnosti svedčí zabezpečený úmrtný list č. XXXXX zo dňa XXXXX vydaný matričným úradom obce XXXXX.
     Podľa § 9 odsek 1 písmeno d/ Trestného poriadku trestné stíhanie nemožno začať a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho.
     Podľa § 215 odsek 1 písmeno d/ Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.
     Vykonaným dokazovaním bolo jednoznačne zistené a preukázané, že obvinený sa dopustil skutku tak, ako je to uvedené vo výrokovej časti uznesenia, čím naplnil zákonné znaky skutkovej podstaty uvedeného prečinu ako trestne zodpovedný subjekt, avšak zároveň bolo zistené a preukázané, že obvinený zomrel. Z toho dôvodu bolo potrebné zastaviť trestné stíhanie v zmysle § 215 odsek 1 písmeno d/ Trestného poriadku s poukazom na § 9 odsek 1 písmeno d/ Trestného poriadku.
     Vychádzajúc z uvedených skutočností bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Tomáš Jarábek
prokurátor